Helsetilsynet slår fast lovbrudd i Benjamin Lie-saken, men gir ingen reaksjoner

BENBRUDD: Benjamin Lie døde ved Ringerike sykehus etter en enkel operasjon for benbrudd. Foto: Scanpix

Pasientombudet: - Hvor mye galt må man gjøre for at det skal få konsekvenser?

(VG Nett) Pasientombudet i Buskerud raser over at det ikke kommer reaksjoner fra Helsetilsynet i Benjamin Lie-saken.

Masha Dundic

Oppdatert 31. oktober 2011

Artikkelen er over åtte år gammel

Benjamin Lie-saken Benjamin Lie ble innlagt på sykehus 2. september 2009 etter en motorcross ulykke. Han hadde brukket leggbenet, knust kneet og hadde løst korsbånd. Leger og sykepleiere ble gjort oppmerksom på at Lie var under utredning for hjertearytmi. Etter operasjon 4. september fikk han store mengder morfinpreparatet Ketorax mot smerter. Ingen hadde tilsyn med Benjamin på fem timer iløpet av natta, han døde av pustestans. Vis mer

- Avgjørelsen til Helsetilsynet er uforståelig. De konstaterer brudd på helsepersonelloven, men fortsatt får det ikke konsekvenser, fordi sykepleieren sier hun har lært av hendelsen, sier Anne-Lene Arnesen, pasientombud i Buskerud.

- Det virker uforståelig at man skal kunne snakke seg ut av en uforsvarlig handling fordi man lover å ikke gjøre det igjen, sier hun.

Forrige fredag avsluttet Statens helsetilsyn tilsynssaken hvor 22 år gamle Benjamin Lie døde på Ringerike sykehus i 2009, etter enkel operasjon for benbrudd.

LES OGSÅ: Døde etter å ha brukket benet

Brøt loven

Sykepleieren som var på vakt den natten har til nå blitt gransket for brudd på helsepersonelloven. Ifølge Statens helsetilsyn brøt hun lovens paragraf fire.

De skriver i et offentlig brev til den involverte sykepleieren at hennes handlinger den natten Lie døde oppfyller alle krav, blant annet manglende tilsyn med Benjamin, for å gi en offisiell advarsel. Men de foretar en skjønnsmessig vurdering og velger ikke å gi henne advarsel. Begrunnelsen er at sykepleieren har sagt at hun har lært av hendelsen og at avdelingen hun jobber på er det egentlige problemet.

UFORSTÅELIG: Pasientombud i Buskerud, Anne-Lene Arnesen forventet reaksjoner fra helsetilsynet i Benjamin Lie-saken. Foto: Pasientombudet

Pasientombud Arnesen synes begrunnelsen til Helsetilsynet er tynn.

- Hvor mye galt må man gjøre for at det skal få reaksjoner, sier hun spørrende. Her dør en ung og frisk mann, det er ganske alvorlig.

Avdelings direktør i Statens helsetilsyn, Gorm Are Grammeltvedt sier seg uenig i at begrunnelsen er tynn.

- Vi har vurdert den mest alvorlige feilen i denne saken til å være systemsvikt. Vi la vekt på helseforetakets mangelfulle rutiner og konkluderte med at sykepleierens håndtering kan gjenspeile avdelingens praksis.

- Betyr det at man fritas for det personlige ansvaret fordi det er svikt i rutiner på avdelingen?

- Nei absolutt ikke, det ligger en tydelig tilbakemelding til henne om hva som kreves av en sykepleier.

-Vi har sett på alle uttalelser fra henne og andre dokumenter i hele saken. Det holder ikke bare å si at man angrer.

Sender feil signaler

Pasientombud Arnesen mener videre at Helsetilsynet gir reaksjoner og konsekvenser altfor sjeldent.

- De bør tenke på hvilke signaler det sender til fagmiljøet, helseforetakene og befolkningen.

På spørsmål om hvorvidt Helsetilsynet gir reaksjoner i tilsynssaker for sjelden, svarer Grammeltvedt at de har en praksis som er i tråd med lovgivningen.

OFFSHORE: Sp-politiker, Kjersti Toppe mener helsevesenet kan lære mye av offshore-bransjens fokus på sikkerhet. Foto: Senterpartiet

- Svikter på det banale

Kjersti Toppe (Sp) i helse- og omsorgskomiteen mener derimot det norske helsevesenet svikter på områder som kunne vært unngått.

- Norge har et godt utviklet helsevesen, vi er langt fremme på forskning og vi gjør kompliserte operasjoner, men vi svikter på det banale. Ting som skal være enkle.

Også Toppe forventet at den involverte sykepleieren skulle få en advarsel, men hun er enig i helsetilsynets vurdering at en del av dette skyldes hele avdelingens mangel på rutiner.

- Det er en ukultur mange steder, rutiner blir ikke fulgt. Likevel syns jeg ikke man kan fritas for det personlige ansvaret man har som helsepersonell, bare fordi det er en ukultur på avdelingen.

- En rekke tiltak

Etter at Benjamin Lie døde har opposisjonen med Bent Høie (H) og Per Arne Olsen (Frp) i spissen ved flere anledninger kritisert pasientsikkerheten ved norske sykehus og kommet med en rekke forslag til hvordan den skal bedres.

Blant annet har det blitt foreslått å opprette en havarikommisjon som er uavhengig av Helsetilsynet.

- Det har allerede blitt satt igang en rekke tiltak som man må gi tid for å se hvordan de fungerer, men det er en del ting som jeg er misfornøyd med. Opposisjonens forslag om havarikommisjon er jo ikke noe jeg har sagt bastant nei til, sier Toppe.

Publisert: 31.10.11 kl. 10:27 Oppdatert: 31.10.11 kl. 11:20

Les også

Mer om Sykehus